שפם החתול עשוי זיפים חצי קשים. זיפים כאלה נמצאים גם מעל העיניים כמין גבות. הזיפים משמשים כמחושים הרגישים לכל מגע קל. ראיית החתול לטווחים קצרים אינה טובה ולכן הוא נעזר בזיפי השפם כאשר הוא צריך לעבור דרך פתח כלשהו. הזיפים מודיעים לחתול אם ניתן לעבור בפתח או לא. משום כך אורך הזיפים תואם לרוחב החתול: אם הזיפים עוברים במכשול – גם החתול יעבור במכשול. בנוסף משמשים זיפי השפם לזהות בדיוק רב את מיקום הטרף בשניות האחרונות לפני נעיצת השיניים. צילומים מהירים מאד שביצע ה- BBC מראים שזיפי השפם פונים קדימה ממש לפני נעיצת השיניים כדי לחוש במדויק את מיקום הטרף. זיפי הגבות שמעל לעיניים נועדו להגן על עיני החתול. מגע קל בזיפים הללו יגרום לחתול לסגור את עיניו.